અબ્રાહમ લિંકનને હાડોહાડ અપમાન લાગ્યું- પ્રમુખના સલાહકારોએ કહ્યું કે, “સાહેબ, આ સરસેનાપતિને આપ બરતરફ જ કરી દો,” પણ લિંકને એ જ સેનાપતિની પરાજ્યની મનોદશા સમજીને ફરી લડવા માટે તેને તૈયાર કર્યા- તેની શક્તિમાં ફરી અતૂટ વિશ્વાસ જાહેર કર્યો. લિંકને કહ્યું કે, “તમારી જગ્યાએ હું હોત તો મારી પણ એવી જ દશા થઈ હોત. તમારી શક્તિમાં મને પૂરો વિશ્વાસ છે. હું જાણું છું કે તમે એક બહાદુર સેનાપતિ છો. કોઈ વાર બહાદુર સેનાપતિ પણ પ્રતિકૂળ સંજોગોમાં પરાજ્ય પામે એવું બની શકે. આપણે હવે ફરી ઈશ્વરની મદદ માગીએ અને તમે ફરી લડો”! આંતરવિગ્રહમાં છેવટે લિંકનની ફોજ-અમેરિકાની કેન્દ્રીય સરકારની ફોજ જ જીતી. મુદ્દો એ છે કે આ સંસારમાં માની પણ ન શકાય તેવા ઘણાબધા ચમત્કારો વિશ્વાસથી બન્યા છે. અવિશ્વાસથી કશું જ થયું નથી. અવિશ્વાસથી વર્તનારી ઘણીબધી વ્યક્તિઓ તો પોતાનો જાન સુધ્ધાં બચાવી શકી નથી.